**Смаргонскі раён**

**Інфармацыйна-экспедыцыйная картка**

|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 2003 год.  Руткоўская Таіса Іванаўна, 1937 года нараджэння, вёска Каты Смаргонскага раёна, каталічка  Пазняк Вольга Ніканаўна, 1937 года нараджэння, вёска Каты Смаргонскага раёна, каталічка |
| Назва абрада (свята, звычая) | Вяселле |
| Агульныя звесткі (дата і месца правядзення, прымеркаванасць да катал. ці правасл. календара) | Вяселлі ладзіць пачыналі, незалежна ад веравыснання, ад канца жніўня да каляднага посту, за выключэннем памінальнай нядзелі (трэцяя нядзеля пасля Пакроваў), з 21 студзеня і да Масленічнай нядзелі, а таксама ад Семухі да Пятроўскага посту. |
| Стан бытавання:  а) захаваны ў памяці носьбіта;  б) жывая традыцыя | Захаваны ў памяці носьбітаў. На дадзены момант “*кавалерскі вечар*” узяты для рэканструкцыі творчым калектывам філіяла “Сінькоўскі Дом культуры” |
| Паслядоўнае апісанне абрада (свята, звычая) і яго этапаў (калі ёсць) | **Кавалерскі вечар**  За дзень да вяселля жаніх “*заказваў танцы*” ў музыкантаў, якія павінны былі іграць на яго вяселлі (дамаўляўся з мясцовымі музыкамі (капэлямі). Сабраўшыся вечарам, хлопцы рыхтавалі да вяселля брычкі, упрыгожвалі іх стужкамі, звончыкамі, барвенкам, шышкамі, калінай, чырвонай бавоўнай, кветкамі са стужак. Чым багацейшае было вяселле, тым больш было і брычак. Кармілі коней аўсом. Дружкі абмяркоўвалі выкуп маладой сумесна з музыкантамі.  **Дзявічнік, Зборная субота**  Дзяўчаты ў гэты ж дзень, збіраліся спачатку ў хаце нявесты і плялі ёй вянок з ружы і мірты. Калі ў нявесты быў хатняя расліна “*ёлачка*”, то ўпляталі ў вянок і яе. Гэты перадвясельны момант уключае ў сябе рытуал – саджэнне нявесты на “*пасад*”. Бацька ці старэйшы брат маладой, прыносілі ў хату дзяжу, у якой мясілі хлеб, пакрывалі вывернутым поўсцю наверх кажухом і ўсаджвалі маладую. Але перш маці павінна абвесці дачку вакол дзяжы тры разы. У гэты час дзяўчаты спяваюць песню № 1. Потым маці саджала дачку на дзяжу пад песню № 2. А пасля прыступалі да пляцення вясельнага вянка.  Калі вянок быў гатовы, яго патрэбна пракаціць па стале і прымераць маладой. У гэты час запальваецца грамнічная свечка перад абразамі. Хрышчоная альбо родная маці кладзе вяночак у місачку са “*свянцонай*” вадой, “… *каб быў Богам асвечаны і не завяў*”. У гэты момант дзяўчаты спяваюць песню № 3.  Устаўшы з пасада, нявеста цалуе сваіх сябровак і дарыць што-небудзь ім са сваіх дзявоцкіх упрыгожванняў, якія насіла ў валасах (стужкі, прыколкі, грабеньчыкі). Сплёўшы вянок, дзяўчаты рыхтавалі на заўтра вясельныя ўборы (сукенку, вэлін), ладзілі банты, якія прышпільваліся ў дзень вяселля дружкам, маладому і мужчынам, жанатым - на правы бок, а не жанатым - на левы. Затым нявеста частавала дзяўчат і яны, пакінуўшы начаваць яе апошні раз у роднай хаце (“… *павінны былі справіца да дванаццаці ночы з вянком, бо віць вянок пасля поўначы нельга было*”), ішлі да жаніха на “кавалерскі вечар”. Хлопцы без дзяўчат вечар танцаў не пачыналі. Пачынае вечар малады, які запрашае на першы танец каго-небудзь з “*куляжанак*” маладой, для якой гэта вялікі гонар і павага. Танчыла моладзь цэлы вечар, да тых пор, пакуль не прыходзілі каравайніцы.  **Выпяканне каравая**  Выпяканне караваяў адбывалася з суботы на нядзелю. “… *Калі нявеста ўжо адыходзіла адпачываць, то да яе ў хату і да маладога прыходзілі каравайніцы, якія зачынялі цеста і пяклі караваі”* (паводле слоў Меланні Мароз,1928 г.н, в. Каты, запісана у 2003г.). Каравайніцы “жыгналіся” і прасілі Бога: “*Дазволь, Божа, вяселле пачынаць, каравай рашчынаць*”. Спачатку ў муку лілі “*свянцоную*” ваду і сыпалі тры разы крыжом свянцоную соль. Затым у цеста дадавалі астатнія прадукты. Рашчыніўшы цеста, ставілі яго “*падыходзіць*” (каля 1-2 гадзін). Пакуль цеста “*падыходзіла*”, гаспадыня (маці нявесты) частавала каравайніц хатнімі каўбасамі, салам, наліўкамі, самагонам, раўгенем, халадцом (халодным) і г.д. Як цеста падыйшло, а печ добра прагрэлася, з яе “*выгортвалі*” жар і вуголле, усцілалі бляху дубовым або кляновым лісцем, часам аўсом або хмелем. У гэты час жанчыны пачыналі мясіць цеста. Мясілі цеста не на голым стале, а пакрывалі яго саматканым палатном, пасыпаўшы мукой. “*Выкачанае*” цеста ўпрыгожвалі шышкамі і галушкамі, пасля ставілі ў падрыхтаваную печ з песняй № 4. Але перад тым, як адправіць цеста ў печ, хрышчоная маці з малітвай і запаленай свечкай абыходзіла дзежку. Каравай рыхтавалі вялікім, бо існавала павер'е, што чым больш “вырасце” каравай, тым больш шчаслівым будзе шлюб, ці “каб маладыя жылі багата”, ну і з чыста практычнага пункту гледжання - каб можна было пачаставаць ім усіх сваякоў і гасцей. Гатовы каравай даставалі, ставілі на вечка дзяжы. Затым яго накрывалі ручніком і ставілі ў кут пад абразы.  **І ДЗЕНЬ ВЯСЕЛЛЯ**  **Зборы маладой**  У нядзелю зранку дружкі (шаферкі) збіраліся ў суседняй хаце маладой, дружкі (асустэнты, шаферы, дружбанты) маладога – у жаніха. *Шаферкі* апраналі і прыбіралі маладую.  З успамінаў Меланні Мароз, 1928 г.н.: “*Прыбіралі маладую на расцеленым на падлозе кажусе ці дыване. І калі яна ўжо была прыбраная, то ўжо да прыезда маладога і выкупа не магла сесці, павінна была заставацца прыбранай і стаяць, пакуль абоз з гасцямі маладога і маладым не прыедзе*”.  Пакуль нявесту прыбіралі і чакалі маладога, на двары маладой збіраліся суседзі, а ў хаце – госці. Спявалі песню № 5, у якіх як бы шкадавалі маладую і дзявочую долю.  **Зборы маладога**  Тым часам збіралі да шлюбу і жаніха. Праводзіць яго да маладой прыходзілі аднавяскоўцы, суседзі, сваякі. Тых, хто быў запрошаны на вяселле, бацька маладога саджаў за стол. Жаніх таксама садзіўся, але піць і есці яму забаранялася.  “…*На вуліцы суседзі і аднавяскоўцы чакалі выхаду жаніха і магарыча - пачастункаў, упрыгожвалі брамы – гэта былі ўпрыгожаныя вяроўкі, якімі перагароджвалася ў некалькіх месцах дарога да маладой. Каб праехаць праз браму, неабходна было заплаціць выкуп - цукеркі, печыва, гарэлку і.г.д. “Расплачваліся” часцей усяго дружбанты, альбо сваты*…”. Затым наступала бацькоўскае благаслаўленне з абразом і хлебам. Жанчыны, якія былі запрошаны правесці маладога з Богам, спявалі перад благаслаўленнем песню № 6. Суседзям і аднавяскоўцам маці маладога перад самым ад’ездам выносіла “торбы” з пачастункамі (печыва, сала, каўбасу, вяндліну, гарэлку (самагонку). Пасля чаго ўся дружына з музыкантамі ад’язджалі да маладой. На першай падводзе (брычцы) заўсёды ехаў малады, свацця і маршалак (часцей за ўсё гэту функцыю выконваў сват, галоўнае, каб ён быў “языкастым”, так як быў галоўным на працягу ўсяго вяселля), а астатнія госці ехалі следам. Выправаджаючы маладога, аднавяскоўцы, суседзі спявалі песню № 7.  **Прыезд маладога да маладой**  Прыехаўшы да двара маладой, усе накіроўваліся да суседняй хаты шукаць і “*выкупліваць*” маладую: у першую чаргу малады, першы шафер, моладзь, сваты і астатнія госці. Уваход у хату быў перавязаны стужкай, за якой стаялі шаферкі-сяброўкі маладой і патрабавалі выкуп. Дружкі рыхтавалі для дружыны жаніха розныя смешныя выпрабаванні. Пасля выкупу жаніх браў нявесту за руку і вёў да яе да хаты, падыходзячы да якой, суседкі, сваякі маладых віталі песняй № 8. У гэты час маладая кланялася гасцям маладога, і, прайшоўшы за стол з жаніхом (па сонцу), садзіліся на покуце. Следам за імі садзіліся: госці маладога: спачатку маршалка, сваты, блізкая радня маладога (людзі маладога ўзросту), хросныя бацькі, затым старэйшыя. За імі садзілася радня маладой, старшая шаферка, сваты, моладзь з радні і старэйшыя. Маршалка камандаваў ходам застолля.  За сталом, перад шлюбам, маладыя стараліся есці мала, а піць гарэлку ўвогуле было забаронена. Пілі госці “*за вясёлае вяселле*”, за здароўе маладых, за шчаслівую дарогу да шлюба. Застолле суправаджалася песнямі. Прычым песні перад адпраўленнем да шлюбу былі розныя. Для сіраты, калі ў нявесты ці ў жаніха не было бацькі, ці маці спявалі песню №9.  **Благаслаўленне**  За сталом, перад адпраўленнем да шлюбу, доўга не сядзелі. Спачатку выходзілі з-за стала госці (адыходзілі ад стала - даць месца маладым, каб абыйсці стол), апошняй уставала нявеста. Жаніх браў яе за руку і яны разам абыходзілі вакол стала (па сонцу) тры разы. Затым, тут жа, у хаце расцілаўся дыван, на які станавіліся маладыя. Да іх падыходзілі бацькі з абразом і благаслаўлялі іх да шлюбу, “*жыгнаючы*” тры разы. Маладыя цалавалі абраз. Пасля чаго бацькі перадавалі абраз хросным, а самі “абсявалі жытам” маладых. Хросная маці на галаву маладой надзявала вяночак, які быў звіты ў зборную суботу, і першымі маладыя выходзілі за парог, а за імі ўсе астатнія. Жытам абсыпалі і другі раз, калі маладыя пераступалі парог хаты – “*на добрую долю*”. Жанчыны ў гэты час спявалі песню № 11. Трэці раз абсыпалі бацькі картэж маладых перад самім адпраўленнем да касцёла. Наперадзе, у першай брычцы, ехала хросная маці з хросным бацькам, якія везлі абраз і ручнік. За імі, паасобку, ехалі маладыя. Маладая была з шаферкай, малады – з шаферам.  У касцёле вянчанне праходзіла па ўсіх каталіцкіх канонах. Пасля шлюбу маладыя ехалі ўжо разам на першай павозцы, з імі побач хросныя бацькі і старшыя шаферы.  **Сустрэча маладых пасля шлюбу**  На шляху са шлюбу маладым чыніліся розныя вясельныя перашкоды, напрыклад: “***Кавалі***” і “***Авечка***” *(запісана у в. Шутавічы ад Шутовіч Надзеі Іванаўны 1927 г.н.):* ”*Калі ад шлюбу маладыя пад’язджаюць да брамы, якую рабілі, як маладыя паехалі пад вянец, хлопцы (сталыя дзецюкі) і мужчыны сустракаюць іх у браме і робяць “кузню…*”- перагарадзіўшы дарогу да пад’езда хаты. Бяруць у рукі малаткі, стукаюць, ляпаюць, прапаноўваюць свае паслугі сватам: “*Можа ў каго адваліўся каблук? Можа, раскаваўся конь? А можа зламаліся калёсы?...”*. *За* “*працу кавалёў*” сваты павінны адарыць іх гарэлкай і закускай. А жанчыны рабілі “*авечку*”: засцілалі вывернутым кажухом лаўку і, узяўшы ў рукі нажніцы, як бы “падстрыгалі” яе. Пры гэтым спявалі песню № 12 “Авечка-касматачка”. Жанчын таксама частавалі, пасля чаго заяжджалі ў двор хаты, дзе праходзіла вяселле. Злезшы з воза, маладыя адразу ж пакрывалі спецыяльна падрыхтаваным ручніком каня, каб аддзякаваць, што “*прывёз шчасліва ад шлюбу*”. Пасля чаго падыходзілі да дзвярэй, дзе іх сустракалі бацькі той стараны, дзе праходзіла вяселле. Маладых разам з бацькамі чакалі “*бабы-зявакі*” – гурт мясцовых жанчын, якія прыходзілі паглядзець на вяселле і паспяваць песню № 13.  Перад уваходам у хату загадзя ставіўся стол, на якім ляжаў круглы бохан хлеба, свянцоная соль, бутэлька гарэлкі і дзве чаркі. Пакуль маладыя падыходзяць да гэтага стала, хросная маці расцілала праз парог ручнік так, каб чырвоныя канцы яго былі – адзін на вуліцы, другі ў хаце. Падыйшоўшы да стала, маладыя кланяліся бацькам, прыгублялі гарэлку і вылівалі яе праз левае плячо. Тры разы адламвалі хлеб, макалі ў соль і з’ядалі. Пасля бацька адстаўляў стол убок і запрашаў маладых у хату. Жаніх браў нявесту на рукі і, стаўшы на чырвоны канец ручніка, пераступаў з нявестай на руках праз парог, становячыся такім чынам на другі чырвоны канец ручніка, заходзіў з маладой у хату. Пасля, пад руку, яны па сонцу, не спыняючыся, заходзілі за стол і садзіліся на покуце, за імі, пад камандай свата, сядалі ўсе госці. Ля маладых сядалі галоўныя дружкі, затым сваты і хросныя бацькі, потым моладзь. Старэйшыя госці сядалі апошнімі.  Следам за гасцямі ў хату заходзілі вясковыя жанчыны-спявачкі, як іх называлі на Смаргоншчыне – “*бабы-зявакі*”, з талеркай для грошаў. Пасля першага зычэння свата ці маршалка “*бабы-зявакі*” спявалі песні ўжо пазашлюбнага характару (любоўныя) № 14.  За песні жанчынам у талерку сваты клалі грошы і спецыяльна для іх спечаную булку, у прыдачу давалі гарэлку і розныя прысмакі з пачастункамі. Жанчыны, пасля гэтага, са словамі “*пойдзем булку есці*”, выходзілі з хаты, уступаючы дарогу запрошаным музыкантам. Так пачынаўся першы дзень вяселля ў маладой.  Са слоў  *Шутовіч Надзеі Іванаўны 1927 г.н.:* *“Сваты (альбо музыкант) кіравалі вяселлем. Настрой і ход вяселля залежылі ад музыкантаў і колькасці выпітай гарэлкі і ад настрою саміх гасцей. Моладзь са стараны маладой шуціла над жаніхом спяваючы жартоўныя песні № 10. На працягу ўсяго вечара госці спявалі танцавалі на лавах, спрабуючы іх зламаць. Лічылася, што калі зламаеш лаву, то і жыццё ў маладых будзе зламаным, таму лавы на вяселле рабілі вельмі моцныя”.* Пад канец вечара пачыналася дарэнне. Першай падыходзіла дарыць хросная маці, яна першым чынам пакрывала маладую стацінай (кусок белай тканіны пажадана з тонкага ільну, матэрыі, прыкладна тры метры даўжынёй). Накідвала стаціну ёй на плечы і маладая не павінна была здымаць яе, “*аж пакуль не пераедуць да маладога*, *там стаціну здымала маці маладога*”. Апошнімі дарылі родныя бацькі маладой (калі ў хаце маладога, то бацькі маладога). Пасля сваты (хросныя) адорвалі гасцей караваем. Весяліліся госці аж да ранку панядзелка. У панядзелак раніцай госці зноў запрашаліся на апошняе застолле ў маладой “*выпіці гасцявую пасашковую*” і практычна адразу ўставалі з-за стала, каб пераехаць на Вяселле да маладога. Выезд да маладога суправаджаўся песнямі № 16.  **Пераезд да маладога**  На ад’езд маці збірала дачцы пасцель (пасаг) – коўдру, прасціну, посцілкі і падушкі. Калі маладыя ўжо выходзілі з абразком з хаты, маладая, як бы неўзначай, сядала на падушку ў знак таго, “…*каб на чужой старане мякка жыццё цякло*”. На развітанне сватам маладога спявалі жартоўную песню № 17 развітальнага характару.  Маладыя садзяцца першымі, абавязкова разам, на павозку і адпраўляюцца да хаты маладога, дзе іх сустракаюць бацькі маладога з хлебам-соллю.  Вясковыя жанчыны-спявачкі вітаюць гасцей вясёлымі і жартоўнымі песнямі № 18 дружкам, сватам і ўсім гасцям. Маладая, злезшы з вясельнай павозкі, абсыпае вяскоўцаў і дзяцей цукеркамі. Сваты таксама частуюць усіх прысутных печывам, цукеркамі.  **ІІ ДЗЕНЬ ВЯСЕЛЛЯ**  **Вяселле ў маладога**  Ля дома маладога маладых сустракае бацька з караваем і маці з чаркамі з гарэлкай. Маладыя прыгубляюць гарэлку і выліваюць яе праз плячо, ламаюць каравай. Пасля прывітання вяскоўцамі і бацькамі, маладыя заходзілі ў хату маладога. Хросная маці маладой перадавала хроснай маці маладога абраз, які тая мацавала на покуце, дзе будуць сядзець маладыя.  Маці маладога, перш чым пасадзіць нявестку за вясельны стол, брала драўляную палку-пасаг і ёю здымала з маладой нявесты стаціну - тканіну, якой яе пакрывала хросная маці перад дарэннем. З гэтай стацінай на палцы яна абыходзіла па сонцу вакол маладой тры разы. Лічылася, што свякруха вызваляе яе ад дзявоцкасці (“*рабіла бабай”*), а затым стаціну разам з палкай кідала ў кут за маладых. Маладая пасля гэтага пасыпала хату цукеркамі і жытам, і госці разам з маладымі сядалі за сталы. Нявеста пачынала адорванне бацькоў маладога, хросных бацькоў, сясцёр, сватоў жаніха падарункамі. Далей гасцей весялілі музыканты, якія ўжо знаходзіліся ў хаце на раней вызначаным месцы.  **Дарэнне і дзяльба каравая**  Дарэнне на Вяселлі ў маладога адбывалася у панядзелак вечарам. “*Перад дарэннем хрышчоная маці нявесты накрывала стол, за якім будуць дарыць, чыстай скацеркай. На яго ставілі каравай маладой, чатыры чаркі, гарэлку і талерку, пакрытую хустачкай (на якую затым клалі грошы). За стол заходзілі маладыя, старшы сват, старшыя дружкі. Сват разразаў каравай, вярхушка заўсёды выразалася і заставалася толькі для маладых*”. На дарэнне прыходзілі паспяваць вясковыя жанчыны. Кожнага, каго на адорванне маладых вызываў старшы сват, ці маршалак, “*абпявалі бабы-зявакі*”. Вось прыклады такіх спеваў №15. Пасля дарэння дружка звязваў чатыры ражкі хусцінкі, у якой ляжалі грошы, і клаў іх маладому за пазуху, ці маладой пад стаціну.  Вяселле ў маладога пасля дарэння завяршалася тым, што свякруха выводзіла нявестку ў цэнтр хаты на танец, пасля якога ў маладой здымала вэлін, а маладая, стаўшы афецыйна жонкай, кідала яго сваім шаферкам: хто зловіць вэлін, тая і замуж у хуткім часе пойдзе. Свякруха завязвала ёй хустку, што азначала, што вяселле падыйшло да завяршэння. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Вэлін: тонкая белая тканіна.  Кветкі-банцікі шаферак: выраблялі з паперы банцікі для дружбаноў і сватоў.  Ручнікі: 2 для сватоў, 1 пад ногі, 1 для павязвання рук, некалькі для караваяў (у залежнасці ад іх колькасці).  Дзяжа: для прыгатавання караваяў.  Грамнічная свечка: хрышчоная маці з малітвай і запаленай грамнічнай свечкай абыходзіла дзяжу з цестам перад выпяканнем каравая.  Хлеб-соль: для сустрэчы маладых. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Вясельны строй маладой (1930-1960-х гг.):  Вясельны строй складаўся з белай сукенкі, вяночка і вэліна. Сукенкі перашывалі з былых вясельных строяў кагосьці з радні, куплялі ў сваякоў, знаёмых (у дзяўчат, якія не так даўно выходзілі замуж), шылі з тонкай белай тканіны. Вянок рабілі з кветак, зеляніны, папяровых кветак, вэлін – з тонкай белай тканіны. Калі маладая была з заможнай сям’і, то вэлін рабілі з дэдэрона з карункамі.  Вясельны строй маладога (перыяд 1930-1960-х гг.): шэры касцюм, кашуля, гальштук. |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | **1. Калі маці абводзіла дачку вакол дзяжы, дзяўчаты спявалі:**  Зборная суботка настала,  Марылька дзевачак сабрала,  Сабраўшы, дзевачак саджала,  Сама яна села вышэй усіх. /2р.  Скланіла галоўку ніжэй усіх,  Думала думачку, думала,  Галоўку да маці схіляла.  Ня думай, Марылька, ня думай,  Пераплывеш рэчку і Дунай.  Як мне, маладзенькай, ня думаць,  Не мела свякроўкі, трэба мець /2р.  Не звала мамачкай, трэба зваць,  Назавеш свякроўкай - ня любяць,  Назавеш мамачкай - жаль будзе /2р.  У мяне мамачкі ня будзе -  Кукуе зязюлька ў садочку,  Скланіўшы галоўку к лісточку,  Кукуе зязюля на ўвесь сад,  Час табе, Марылька, на пасад.   1. **Ляцяць два галубочкі з сада ў сад,**   Вядуць, вядуць маладую Марыльку на пасад,  Яна свайго пасадзіку не знала,  Яна ў сваёй роднай матачкі пытала.   1. **Калі маці дачку саджае на “пасад”, дзяўчаты спяваюць:**   А наша Марылька над тынком  Часала галоўку грабушком,  Кінула грабушок пад тынец,  Скланіла галоўку пад вянец.  Буяла косачка, буяла,  А я, малодзенька, гуляла.  Досыць табе, косанька, буяці,  А мне, малодзенькай, гуляці.  **(Паводле запісу вясельнага абраду ў в. Валэйкавічы, 2001г.)**   1. **Калі вясельны вянок апускалі ў “свянцоную” ваду спявалі:**   У суботу звячора  Сплялі Марыльцы вяночак,  Пакацілі па стале, па белым абрусе,  Каціся, вянец, у канец,  Роднай мамачцы ў прыпалец,  А мамачка, разві вяночак,  Я пагуляю гадочак.  А, дзіцятка, мне вяночак не развіць,  Табе, малодзенькай, тут нябыць.   1. **Калі каравай ставілі ў печ выпякаць, спявалі:**   Каравай у печы рагоча,  Ды памочы хоча,  Каравайнікі мае хадзіця  Да мяне,  Каб трохі мне свянцонай вадзіцы  З крыніцы,  Каб трохі мне масла,  Каб цела было красна,  Каб зверху яйка з куры,  Буду прыгожы з натуры.   1. **Спявалі, пакуль шаферкі прыбіралі маладую да шлюбу:**   Чаму ў цябе, Насця, / розуму мала 2р. /  Чаму ты ў дзеўках / не дзевавала 2р. /  А дзевачкі пойдуць / у сад па вішні 2р./  А ў цябе будуць / другія мыслі 2р. /  А дзевачкі пойдуць / у лес па ягодкі 2р. /  А ў цябе будзе / многа работкі 2р. /   1. **Песня, перад благаслаўленнем жаніха:**   Да на дварэ яснае сонца іграіць – *кожны радок паўтараецца двойчы*  Млады Сашачка на коніка сядаіць  Ён да сябе сваю мамачку валаіць  Да падыдзі, мая мамачка, блізенька  Благаславі дарожачку шчыранька  Няхай табе Бог благаславіць мы просім  **(Запісана ў в. Пагарэльшчына ад Ядзвігі Іванаўны Кунавіч)**   1. **Калі выправаджвалі жаніха, спявалі:**   У нядзелю рана сонейка грае. - *кожны радок паўтараецца двойчы*  Малады Сашачка каня сядлае.  Не так сядлае, як навучае.  Вот ты паедзеш у чужыя людзі,  Там цябе, кося, будуць путаці.  Пад твае ножкі будуць страляці.   1. **Віталі маладых у хаце нявесты:**   Наехала сватоў, паноў поўны двор:   * Выйдзі, паглядзі, млада Настачка,   Ці ёсць твой?  У жоўтым поясе, у атласе маршалок,  На золаце, на холадзе жанішок.  **(запісана ў в. Валэйкавічы)**   1. ***Бывала жартам ганілі маладых (спявалі ў першы дзень вяселля ў маладой):***   А на каго ж ты, млада Насцечка, глядзела?  Што за такога нехарошага ляцела?  Сам нехарошы, нос даўганосы, гарбаты,  А ты думала, што ён харошы, багаты.  **(запісана ў в. Валэйкавічы)**   1. **Варыянт “сіроцкай” песні:**   Над каморай хмарачка, над каморай цёмная,  А ў той цёмнай хмарачцы - *Алёнкі* мама сядзіць,  І так шчыра моліцца, у пана Бога просіцца:   * “Адпусці, Божа, з неба, там мне даўно трэба   Паглядзець на дзіцятка, ці хораша прыбраная,  Ці хораша прыбраная, ці па-людску пасажоная.   * Прыбрана, як паненка, пасаджана, як сіротка.   Прыбрана, як макаў цвет, пасаджана, як маці нет.  **(запісана ў в. Шутавічы)**   1. **Спявалі, калі не было жалобы:**   Да дубу, зязюля, да дубу,  Час табе, Марылька, да шлюбу,  Там цябе кляндзочкі чакаюць,  Столікі каберцы накрываюць.  **(запісана ў в. Валэйкавічы)**   1. **Спявалі ў той час, калі маладых перад шлюбам абсыпалі жытам:**   Ад’язджаю, родна матуля, ад цябе,  Пакідаю ружу-лілею я ў цябе.  Не палівай руту-лілею горкай слязою  Бо ад вады рута-лілея завяне,  А ад слёзанькі рута-лілея паўстане.  **(запісана ў в. Вішнева)**   1. **Песня “Авечка-касматачка”:**   Авечка, касматачка,  Хто ж цябе напасе, мая матачка \* - другі радок паўтараецца двойчы  Ноч скакала, ночка мала,  А я, маладзенька, кросны ткала \*  Кросны ткуцца, чаўнакі гнуцца,  А за мяне, маладую, кавалеры б’юцца \*  Не біцеся, не сварыцеся,  Вазьміце гарнец мёду, падзяліцеся \*   1. **Песня на сустрэчу бацькоў і маладых пасля шлюбу:**   Ой, прыляцела шэра зязюля з ялаўца,  Прыехала Марылька з-пад вянца,  Стала ў яе родна мамачка пытацца:   * А ці ўмела, мая дачушка, вянчацца?  1. **Песня пазазашлюбнага характару:**   Дзе была зязюля,/дзе быў салавей - *кожны радок паўтараецца двойчы*  Да зляцеліся/у адзін садочак  У адзін садочак/у адзін кусточак  Са адной ветачкі/ягадкі елі  Са адной крыніцы /вадзіцу пілі  Дзе была Марылька /дзе быў Сашачка  Ды зляцеліся /у адно падвор’е  Ва адно падвор’е /у адно застолле  Са адной талеркі /мядочак елі  Са адной чарачкі /гарэлку пілі  **(Запісана ў в. Пагарэльшчына ад Ядзвігі Іванаўны Кунавіч)**   1. **Спявалі ў час адорвання маладых:**   Цябе, Марылька, мамачка дорыць,  Ты ўстань, пакарыся, нізенька пакланісь.  Цябе, Марылька, татачка дорыць,  Ты ўстань, пакарыся, нізенька пакланісь.  ***І г.д. песня адрасавана ўсім, хто дорыць***   1. **Спявалі ў час пераезду да маладога:**   Аддзяляюць мяне ад роднай хатачкі,  Ад роднай сямейкі, ад майго татачкі,  Адлучаюць мяне ад роднай матулі,  Выдаюць замуж мяне ў чужую старану.  Выйду я на волю, гляну я навокал,  Ідуць две дарожкі ад маёй старонкі,  Адна дарожка не прахаджалая,  Другая дарожка, дзе матуля мая,  Не плач ты, матуля,  Не плач, ты родная,  Хай будзеш шчасліва,  Хай будзеш шчасліва,  Хай будзеш здарова.  Дамоў павярнуся, буду расказываць,  Як было цяжанька без мамы пражываць.  **(запісана ў в. Валэйкавічы)**   1. **Спявалі сватам маладога перад ад’ездам:**   Едзьце, сваточкі / к сабе дадому 2р. /  Бо вы нам / надаелі 2р. /  Коні салому / паелі 2р. /  Ну і тую / мякіну 2р. /  Каля плоту / крапіву 2р. /  **(Запісана ад Ядзвігі Міхайлаўны Шульжыцкай)**   1. **Спявалі пры сустрэчы гасцей і сватоў з боку нявесты:**   Наш сваточак, наш сваточак маладзенькі, маладзенькі,  Яго конік, яго конік вараненькі, вараненькі.  Па васэлях, па васэлях паязджае, паязджае,  Ён нявесту, ён нявесту выбірае, выбірае.  **Ці для свацці:**  Гэта свацця, гэта свацця, найстаннейша, найстаннейша.  І на розум, і на розум разумнейша, разумнейша,  Не паспелі песню спеці, песню спеці,  Нам падарак, нам падарачкі нясеце, ой нясеце.  **Яшчэ адзін варыянт песні з в. Валэйкавічы:**  Наш сваточак, наш сваточак паляўнічы, паляўнічы,  Ён паехаў, ён паехаў палюючы, палюючы,  Злавіў бобра, злавіў бобра между торба, между торба,  А куніцу ў пшаніцы, у пшаніцы.  Злавіў лося ў гаросе, у гаросе,  А із бобра, а із бобра шуба добра, шуба добра,  А з куніцы, а з куніцы рукавіцы, рукавіцы,  А із лося, а із лося не ўдалося, не ўдалося. |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | Калі вяселле было невялікае, то танчылі ў хаце, ў якой праходзіла вяселле. Пры наяўнасці добрага надвор’я – у падворку. Часцей за ўсё танцы праходзілі ў хаце суседзяў, альбо прыбіралі і ўпрыгожвалі нежылы дом, які знаходзіўся ў гэтай вёсцы. На танцы запрашалі сваты, альбо маршалак.  Танцы: “Лявоніха”, “Сямёнаўна”, вальс “Фігуровы”, вальс “З пацалункамі”, “Галубы вальс” полькі “Добная”, “Вішанька”, “Руская”, “Трасуха”, “Мазурка” і інш.  Кадрыля: чатыры пары, чатыры калены з астаноўкамі, усе пад адну мелодыю. |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне;  ж) відэа- ці аўдыёфіксацыя прыкладваецца. | На вяселлі іграў гурт музыкантаў ад 2 да 4 чалавек.  Гурт (капэля) складаўся з скрыпкі, гармоніка, бубна, цымбал.  Вяселле ў першы дзень праходзіла-у старане нявесты, у другі- у старане жаніха |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | Падчас адорвання гасцей з боку маладой, маладому таксама дарылі нешта сімвалічнае прыгаворваючы:  -*Дарым табе ніткі, каб не глядзеў на чужыя лыткі;*  *-Дарым маладога дугой, каб не хадзіў да другой;*  *-Дарым скрынку мукі, каб нараджаліся сынкі і г.д.* |
| Прыкметы, павер’і (тэксты) | Вясельныя караваі маглі пячы і мясіць толькі замужнія жанчыны з добрай доляй. Ні ў якім разе сярод іх не павінна было быць удавы ці самотнай жанчыны.  Пры распальванні печы для выпякання караваяў ні ў якім разе не выкарыстоўвалі дровы вольхі, альбо асіны, лічылася, што гэтыя дровы надаюць горкі смак караваю, а каб жыццё ў маладых было салодкім, пажана браць ліпавыя ці кляновыя паленцы.  Печ запальвала самая старэйшая жанчына. Усе глядзелі, як агонь разгараецца і ці дымяць дровы, ці не затухае агонь. Па агню глядзелі, якое жыццё складзецца ў маладых.  Выпечаны каравай ставілі на вечка з дзяжы і глядзелі, які ўдаўся каравай, такая і доля будзе.  Госці, якія былі на вянчанні ў касцёле, глядзелі: хто з маладых першы на ручнік стане, той і верх у сям’і мець будзе.  Калі ксёндз перавязваў рукі маладых стулай – частка літургічнага аблачэння каталіцкага духавенства – маладыя паціскалі рукі адзін аднаму, лічылася: хто мацней ціскане, той і гаспадарыць у хаце будзе. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Дамаўляліся з жанчынамі-кухаркамі адразу ж пасля заручын.  Стравы на вяселле пачыналі гатаваць за 2-3 дні да яго правядзення.  “*Салодкае*” (печыва) заказвалі ў вядомай у гэтай справе жанчыны (“*бывала што і з далёкай вёскі запрашалі*”). Маглі прасіць спячы розныя прысмакі розных жанчын з вёскі. Прысмакаў гатавалі шмат: хрушчы, грыбочкі, маленькія булачкі з макам, тварагом, пончыкі, пірагі, наліснікі з тварагом і інш.  Перад вяселлем рэзалі цяля, калолі кабана, забівалі курэй, гусей.  Стравы вясельнага стала: квашаніна, мясныя рулеты, запечаныя пянькі з робраў, вантрабянка, кілбасы вараныя і сушаныя, клінковы сыр, тушаная капуста з мясам, вінегрэт, “груца з шальбабонамі”(шальбабоны па мясцоваму - фасоля) са смажанымі каўбаскамі (салам, мясам), лапша (самаробная) з мясам, капуста квашаная, салёная паляндвіца, салёныя грыбы з алеям і цыбуляй і інш.  Пілі самагонку і дамашняе віно. Пазней пачалі купляць “*рускую*”. |